ભારતમાં યોજાયેલ થિયેટર ઑલિમ્પિક – ૨૦૧૮ તેના આખરી તબક્કામાં છે. એકાવન દિવસના આ આંતરરાષ્ટ્રીય નાટ્ય મહોત્સવનો આરંભ ૧૭ ફેબ્રુઆરીના દિવસે દિલ્હીમાં થયો હતો અને તેની પૂર્ણાહુતિ આઠમી એપ્રિલે મુંબઈમાં થશે. વિશ્વના સૌથી લાંબા નાટ્ય મહોત્સવમાં ગણના થઈ શકે એવા આ થિયેટર ઑલિમ્પિક આખરી પડાવ સુધી પહોંચવા આવ્યો હોવા છતાં દેશના સામાન્ય નાગરિકને કે પછી નાટ્યકલા ક્ષેત્રે રસ ધરાવનારા તેમજ નાટકો જોવામાં રસ-રુચિ ધરાવનારા દર્શકોને તેને વિશે કોઈ ખાસ જાણકારી નથી. થિયેટર ઑલિમ્પિકના આયોજન અને તેના પ્રચાર-પ્રસારની બાબતમાં આ મોટી ક્ષતિ ગણાવી જોઈએ. એ સિવાય આ થિયેટર ઑલિમ્પિકના આયોજન પ્રત્યે જેમને વાંધા-વિરોધ છે એમાંના મોટા ભાગના તો ‘અમને પહેલાં પૂછ્યું કેમ નહીં’ એવો અહમ્ ધરાવનારા તેમજ નાટ્યકલાના ક્ષેત્રે તેમના સિવાય કોઈ સારું કામ કરી જ ન શકે એવી ગ્રંથિ ધરાવનારાઓની જમાત છે. અન્યથા આ સમગ્ર આયોજન અત્યંત વ્યાપક, ભવ્ય, વૈવિધ્યપૂર્ણ, દીર્ઘદૃષ્ટિપૂર્ણ, નાટ્યકલાનાં તમામ પાસાંઓને આવરી લેનાર, શિક્ષણ-પ્રશિક્ષણ અને ચર્ચા-સંવાદને પણ તેનો મહત્ત્વનો હિસ્સો બનાવનારંુ સર્વોચ્ચ કક્ષાનું સફળ આયોજન બની રહ્યું છે.